Abduqodir Toshqulov Qashqadaryo OTMlaridagi talabalarga Telegram orqali dars berilganini tanqid qildi

Oliy va o‘rta maxsus ta’lim vazirligi va Ta’lim sifatini nazorat qilish davlat inspeksiyasi rahbarlari boshchiligidagi ishchi guruh Qashqadaryo viloyatidagi 6 ta oliy ta’lim muassasasini kompleks o‘rganib chiqdi. Bu haqda vazirlik matbuot xizmati xabar berdi.

O‘rganish natijalari yuzasidan mas’ullar va hududda joylashgan oliy ta’lim muassasalari rahbarlari hamda professor-o‘qituvchilar ishtirokida yig‘ilish o‘tkazilgan.
Yig‘ilishda erishilgan yutuqlar bilan birga, hududdagi bir qator oliy ta’lim muassasalarida ta’lim sifati va ilmiy salohiyat yetishmasligi, talabalar, o‘qituvchilar uchun zarur sharoit-sharoitlar yaratilmagani, moddiy-texnik baza bilan to‘liq ta’minlanmagani, o‘quv jarayonini kredit-modul tizimi asosida tashkil etishdagi muammolar, shuningdek, masofaviy ta’limni yo‘lga qo‘yishdagi kamchiliklar tanqid qilingan.

Xususan, Qarshi davlat universitetining Pedagogika instituti faoliyati qoniqarsiz deb topilib, direktor, o‘quv ishlari bo‘yicha direktor o‘rinbosari va o‘quv-metodik boshqarma boshlig‘iga masofaviy ta’limni tashkil qilishda yo‘l qo‘ygan jiddiy kamchiliklari uchun hayfsan berilgan. Muammolarni bartaraf etish uchun uch oylik muddat qo‘yilgan.
“Bugun masofaviy ta’lim uchun yaratilgan ko‘plab maxsus platformalar bo‘laturib, 3 ming nafar talabani Telegram orqali o‘qityapsizlar. Hamma narsa Telegram’da. Oliy ta’lim muassasasining o‘z platformasi yo‘qmi? Bu nima ahvol? Prezidentimizning ozgina tashvishlari ming chandon to‘g‘ri ekaniga amin bo‘lib ketyapman. Barchasi bo‘yicha xulosa qilinadi. Endi ta’lim siyosatiga hamma javob beradi”, — deydi Toshqulov.
Bundan tashqari, hududdagi barcha oliygohlarda ta’lim sifatini ta’minlashda qator jiddiy kamchiliklar mavjud ekani tilga olingan va bu bo‘yicha xulosa qilinishi bildirilgan.
Ma’lumot uchun, bugungi kunda Qashqadaryo viloyatidagi 6 ta OTMda ta’lim bilan qamrov 28 foizga oshib, talabalarning umumiy kontingenti 51 431 nafarni tashkil qilmoqda. Professor-o‘qituvchilarning umumiy soni 2 779 nafarni tashkil etib, ilmiy salohiyat 23,4 foizga oshgan.
Eslatib o‘tamiz, oliy va o‘rta maxsus ta’lim vaziri Abduqodir Toshqulov va Ta’lim sifatini nazorat qilish davlat inspeksiyasi boshlig‘i Ulug‘bek Toshkenboyev boshchiligida 1-fevraldan boshlab tuzilgan ishchi guruh respublika oliy ta’lim muassasalarini kompleks o‘rganishni boshlagan.
 O‘zbekistonda 7-fevraldan o‘quv jarayonlari an’anaviy shaklga o‘tkaziladi